Sag C-299/08

Europa-Kommissionen

mod

Den Franske Republik

»Traktatbrud — direktiv 2004/18/EF — fremgangsmåderne ved indgåelse af offentlige kontrakter — nationale bestemmelser, der foreskriver en enkelt procedure for tildeling af en definitionsaftale for behovene og den efterfølgende udførelsesaftale — forenelighed med det nævnte direktiv«

Forslag til afgørelse fra generaladvokat J. Mazák fremsat den 22. september 2009 I ‐ 11589

Domstolens dom (Tredje Afdeling) af 10. december 2009 I ‐ 11601

Sammendrag af dom

Tilnærmelse af lovgivningerne – fremgangsmåder med hensyn til indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter – direktiv 2004/18 – fremgangsmåderne ved indgåelse af offentlige kontrakter – anvendelse af en fremgangsmåde, som ikke fremgår af direktivets artikel 28

(Europa-Parlamentets og Rådets direktiv 2004/18, art. 2 og 28-31)

En medlemsstat har tilsidesat sine forpligtelser i henhold til artikel 2 og 28 i direktiv 2004/18 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, såfremt den vedtager og opretholder bestemmelser, som fastsætter en fremgangsmåde for definitionsaftaler, som giver en ordregivende myndighed mulighed for at tildele en udførelsesaftale (for tjenesteydelser, indkøb eller arbejder) til en blandt indehaverne af de oprindelige definitionsaftaler ved et udbud, der er begrænset til disse indehavere.

I henhold til nævnte artikel 28 er de ordregivende myndigheder således forpligtet til at indgå offentlige kontrakter ved anvendelse af enten offentlige eller begrænsede udbud, eller på de særlige betingelser, der udtrykkeligt er nævnt i artikel 29 i direktiv 2004/18, ved hjælp af konkurrencepræget dialog, eller under de omstændigheder, der udtrykkeligt er nævnt i direktivets artikel 30 og 31, ved hjælp af udbud med forhandling. Indgåelsen af offentlige kontrakter gennem andre fremgangsmåder er ikke berettiget i henhold til direktivet.

I øvrigt er den nævnte fremgangsmåde for definitionsaftaler ikke i overensstemmelse med artikel 2 i direktiv 2004/18. Formålet med fremgangsmåden er således at tildele to slags kontrakter, dvs. definitionsaftaler og udførelsesaftaler, idet sidstnævnte tilkendes efter et udbud, der er begrænset til indehaverne af de førstnævnte. Af denne grund er de økonomiske aktører, som kunne være interesseret i at deltage i udførelsesaftalerne, men som ikke er indehavere af en af definitionsaftalerne, blevet udsat for forskelsbehandling i forhold til disse indehavere, i strid med ligebehandlingsprincippet, der er anført som et princip for indgåelse af kontrakter i artikel 2 i direktiv 2004/18.

Desuden kræver princippet om ligebehandling og den gennemsigtighedsforpligtelse, der følger heraf, at hver kontrakts genstand samt kriterierne for dens tildeling defineres klart. I denne henseende synes definitionsaftalerne og udførelsesaftalerne efter deres natur at have forskellige formål, dvs. på den ene side en undersøgelse, fremstilling og præcisering af den ordregivende myndigheds behov, på den anden side den faktiske levering af på forhånd fastsatte indkøb, tjenesteydelser og arbejder. Ved denne fremgangsmåde for definitionsaftaler sikres imidlertid ikke i alle tilfælde, at formålet med og kriterierne for tildeling af både definitionsaftaler og udførelsesaftaler kan fastsættes fra begyndelsen af proceduren.

(jf. præmis 29, 40, 41 og 43-45 samt domskonkl.)